[Foto’s] Dodetal styg ná bomaanval‘n Foto van die toneel. Foto: Thiqa News via AP ŉ Dodelike bomaanval op busse wat gehelp het met ’n ontruiming buite Aleppo, het Saterdag die lewens van minstens 100 mense, waaronder kinders, geëis. Die ontruiming was deel van ’n oordrag waarin burgers van stede wat onder beleg is aan beide kante van die grens toegelaat is om die gebiede te verlaat. ŉ Bom het Saterdag tussen ŉ konvooi busse ontplof wat gewag het om die grens van ŉ rebelbeheerde gebied na ŉ gebied onder regeringsbeheer oor te steek. Die busse het meestal Sjiïtiese inwoners en noodleningswerkers en amptenare vervoer. Die ontruiming uit Sirië is intussen met nagenoeg 50 busse hervat. Niemand het nog verantwoordelikheid vir die aanval aanvaar nie, maar kenners wys die vinger na buitelandse inmengery of samesweerders wat die oordrag wil ondermyn. Vroeër vandeesmaand is minstens 87 mense dood toe chemiese wapens gebruik is in ŉ aanval in Sirië. Minstens 30 van die 87 oorledenes was kinders. Die aanval het hewige internasionale reaksie uitgelok, met Amerika en ander lande wat die skuld op die Siriese regering pak. Sirië se weermag het egter ontken hy was verantwoordelik vir die aanval. Rusland beweer die Siriese lugmag het chemiese wapens wat aan die rebelle behoort, geteiken.